Voorval by hoogste hof kan nie ligtelik opgeneem word – Zondo | Maroela Media
Een van die vensters by die Konstitusionele Hof wat stukkend geslaan is. (Foto: Twitter)
Waarnemende hoofregter Raymond Zondo sê die voorval waartydens 'n man vandeesweek die vensters van die Konstitusionele Hof in Johannesburg met 'n hamer getakel het, kan nie ligtelik opgeneem word nie.
'n 36-jarige man is Woensdag reeds in hegtenis geneem nadat hy glo die vensters van die land se hoogste hof begin uitslaan het in wat die minister van justisie as 'n aanval op die demokrasie bestempel het.
Zondo sê die voorval by die hof volg op verskeie ander "ongekende aanvalle" op ander belangrike staatsinstellings. Dit sluit in onlangse dreigemente wat gemaak is dat skade aan sommige van die land se hoër howe aangerig gaan word.
Die parlement het Sondag boonop in ligte laaie gestaan en groot skade is in dié reusebrand aan die kompleks in Kaapstad aangerig.
"Die aanvalle en dreigemente wil die verwoesting van hierdie belangrike instellings, waarop mense staatmaak om hul grondwetlike regte te beskerm, bewerkstellig," sê Zondo.
Zondo sê hy is tevrede met 'n verslag dat veiligheidsbeamptes en die polisie 'n verdagte vinnig kon aankeer en verdere skade aan die gebou voorkom. Zondo sê ook die voorval moet in 'n baie ernstige lig beskou word en hy het 'n beroep op wetstoepassingsowerhede gedoen om proaktiewe maatreëls in te stel om soortgelyke aanvalle in die toekoms te fnuik.
Die regbank het ook 'n beroep op alle betrokke staatsdepartemente en rolspelers gedoen om te verseker dat 'n bepaling van gevare by howe en ander belangrike bates gedoen word.
Constitutional Court. ???? pic.twitter.com/gjqlyTK2jm
— ????mama canna ???? (@yeahjustumi) January 5, 2022
"Dit is belangrik om te noem dat die voorval nie op enige manier 'n uitwerking het op regters en ander hofpersoneel se vermoë om hul werk te doen nie. Weens die voorval is die veiligheid van die regbank, ondersteuningspersoneel en algemene hofgebruikers, egter steeds in die gedrang en vereis dit dringende ingryping," lui 'n verklaring van die hoofregter se kantoor.
Herstelwerk aan die gebou het reeds begin.
"Daar word vertrou dat wetstoepassingsowerhede se ondersoek die motief vir die voorval sal blootlê."
Hond dae later uit gat gered
Twee kritiek ná bye hulle takel
Terrorisme! Daar is verskeker 'n "groep" wat agter hierdie vandalisme sit om hierdie land heentemal te verwoes en onregeerbaar wil maak. Begin soek by die wat die dreigemente gemaak het. Waar daar n rokie is, is daar n vuurtjie. Hierdie dinge het al begin met die al die plase en ander plekke wat aan die brand gesteek is. Lyk of die aandag nou op die Wes-Kaap gerig is
Eers die looting en nou kom geboue verby, wat is volgende, grootskaalse moordtog? Iemand of persone is nie baie gelukkig met die ANC se swak vertoning nie en hulle wil ook nie hê die ander partye moet goed lyk nie, so hierdie word gedoen om te kan sê kyk wat gebeur terwyl ander partye regeer in munisipaliteite. Hier skuil 'n langtermyn plan agter al hierdie dade en soos gewoonlik slaap Cyril en Bheki oop oë deur alles.
Solank die belhamels vryelik rondloop sal die terrorisme plaasvind. Die land se regstelsel kan hom net self blameer
Terreur net soos die parlement brand…
Maak Zondo Hoofregter en die volgende President van die land. Hy het homself bewys as n kranige leier met n besondere intellek.